b'\n_START_ARTICLE_\nIlja Kovalt\xc5\xa1uk\n_START_SECTION_\nUra\n_START_PARAGRAPH_\nKovalt\xc5\xa1ukia pidettiin jo nuorena yhten\xc3\xa4 ik\xc3\xa4luokkansa lupaavimmista j\xc3\xa4\xc3\xa4kiekkoilijoista ja h\xc3\xa4n pelasi viel\xc3\xa4 Ven\xc3\xa4j\xc3\xa4n toiseksi korkeimmalla sarjatasolla kun NHL-seura Atlanta Thrashers varasi h\xc3\xa4net NHL:\xc3\xa4\xc3\xa4n vuoden 2001 varaustilaisuuden ykk\xc3\xb6svarauksena. H\xc3\xa4n siirtyi Thrashersiin jo seuraavaksi kaudeksi ja osoitti nopeasti pystyv\xc3\xa4ns\xc3\xa4 pelaamaan my\xc3\xb6s NHL:ss\xc3\xa4: h\xc3\xa4n teki ensimm\xc3\xa4isell\xc3\xa4 kaudellaan 65 ottelussa 29 maalia ja 51 tehopistett\xc3\xa4. H\xc3\xa4n oli my\xc3\xb6s vahva ehdokas kauden parhaalle tulokkaalle jaettuun Calder Memorial Trophy-palkintoon, mutta palkinnon voitti lopulta h\xc3\xa4nen seuratoverinsa Dany Heatley joka teki runkosarjassa 67 tehopistett\xc3\xa4. Thrashersin menestyminen joukkueena oli kuitenkin heikkoa, sill\xc3\xa4 seura voitti 82 ottelustaan ainoastaan 19 ja j\xc3\xa4i pisteiss\xc3\xa4 koko runkosarjan viimeiseksi._NEWLINE_Kahdella seuraavalla kaudellaan NHL:ss\xc3\xa4 Kovalt\xc5\xa1uk nosti tasoaan entisest\xc3\xa4\xc3\xa4n. Kausi 2002\xe2\x80\x932003 tuotti h\xc3\xa4nelle 81 ottelussa 38 maalia ja 67 tehopistett\xc3\xa4, ja seuraavalla kaudella h\xc3\xa4n jakoi 41 maalillaan NHL:n maalitilaston voiton yhdess\xc3\xa4 Calgary Flamesin Jarome Iginlan ja Columbus Blue Jacketsin Rick Nashin kanssa. H\xc3\xa4net valittiin my\xc3\xb6s NHL:n kakkost\xc3\xa4hdist\xc3\xb6\xc3\xb6n._NEWLINE_NHL:n ty\xc3\xb6sulku peruutti kauden 2004\xe2\x80\x932005 kokonaan, joten Kovalt\xc5\xa1uk siirtyi Ven\xc3\xa4j\xc3\xa4n superliigaan edustamaan Ak Bars Kazania.  _NEWLINE_Ennen kauden 2005\xe2\x80\x932006 alkua Kovalt\xc5\xa1ukilla ja Thrashersilla oli suuria vaikeuksia sopia Kovalt\xc5\xa1ukin uuden sopimuksen ehdoista ja kausi ehti alkaa ennen kuin sopimus oli tehty. Kovalt\xc5\xa1uk liittyi kuitenkin kokoonpanoon nelj\xc3\xa4nness\xc3\xa4 ottelussa ja h\xc3\xa4n teki runkosarjan 78 ottelussa 52 maalia ja 98 tehopistett\xc3\xa4 sijoittuen runkosarjan pistep\xc3\xb6rssiss\xc3\xa4 kahdeksanneksi._NEWLINE_Helmikuussa 2010 Kovalt\xc5\xa1uk siirtyi Atlanta Thrashersista New Jersey Devilsiin pelaajakaupassa, jossa Devilsiin siirtyi h\xc3\xa4nen lis\xc3\xa4kseen Anssi Salmela. Thrashersiin siirtyiv\xc3\xa4t Niclas Bergfors, Johnny Oduya, Patrice Cormierin pelaajaoikeudet ja ensimm\xc3\xa4isen kierroksen varausoikeus NHL:n varaustilaisuudessa 2010._NEWLINE_Kovalt\xc5\xa1uk teki vuonna 2010 New Jersey Devilsin kanssa 17 vuoden sopimuksen. Sopimuksen mukaan h\xc3\xa4n olisi saanut ensimm\xc3\xa4isen kymmenen vuoden aikana 95 miljoonaa Yhdysvaltain dollaria ja sopimuksen seitsem\xc3\xa4n viimeisen vuoden aikana yhteens\xc3\xa4 seitsem\xc3\xa4n miljoonaa dollaria. NHL kuitenkin hylk\xc3\xa4si sopimuksen, sill\xc3\xa4 liigan mielest\xc3\xa4 sopimus kiersi liigan palkkakattos\xc3\xa4\xc3\xa4nt\xc3\xb6\xc3\xa4. Kovalt\xc5\xa1ukin ja Devilsin uuden sopimuksen liiga hyv\xc3\xa4ksyi syyskuussa 2010. Sopimus oli pituudeltaan 15 vuotta ja arvoltaan 100 miljoonaa dollaria._NEWLINE_Kovalt\xc5\xa1uk on edustanut Ven\xc3\xa4j\xc3\xa4\xc3\xa4 menestyksekk\xc3\xa4\xc3\xa4sti jo monissa arvokisoissa. H\xc3\xa4nell\xc3\xa4 on kaksi maailmanmestaruutta vuosilta 2008 ja 2009. Kovalt\xc5\xa1uk oli vuoden 2008 finaalissa Ven\xc3\xa4j\xc3\xa4n sankari, sill\xc3\xa4 h\xc3\xa4n tasoitti pelin viisi minuuttia ennen loppua, ja ratkaisi jatkoajalla voiton Ven\xc3\xa4j\xc3\xa4lle. Sveitsin MM-kilpailuissa 2009 Kovalt\xc5\xa1uk valittiin turnauksen arvokkaimmaksi pelaajaksi._NEWLINE_Kovalt\xc5\xa1uk on tunnettu maalintekotaidoistaan. H\xc3\xa4n voitti yhdess\xc3\xa4 Rick Nashin ja Jarome Iginlan kanssa 41 maalilla NHL:n maalikuninkuuden kaudella 2003\xe2\x80\x932004._NEWLINE_Hein\xc3\xa4kuussa 2013 Kovalt\xc5\xa1uk ilmoitti lopettavansa NHL-uransa koska Kovalt\xc5\xa1uk ja h\xc3\xa4nen perheens\xc3\xa4 ik\xc3\xa4v\xc3\xb6iv\xc3\xa4t takaisin Ven\xc3\xa4j\xc3\xa4lle. H\xc3\xa4n pelasi vuodet 2013\xe2\x80\x932018 KHL:ss\xc3\xa4 SKA Pietarissa, mutta ilmoitti huhtikuussa 2018 palaavansa takaisin NHL:\xc3\xa4\xc3\xa4n._NEWLINE_Kes\xc3\xa4kuussa 2018 Kovalt\xc5\xa1uk solmi kolmivuotisen sopimuksen NHL-seura Los Angeles Kingsin kanssa.'